CELEX: 32021D1780
Language: sl
Date: 2021-10-05 00:00:00
Title: Izvedbeni sklep Sveta (EU) 2021/1780 z dne 5. oktobra 2021 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost

11.10.2021   
               
               
                  SL
               
               
                  Uradni list Evropske unije
               
               
                  L 360/122
               
            
         IZVEDBENI SKLEP SVETA (EU) 2021/1780
         z dne 5. oktobra 2021
         o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1), prvi pododstavek, Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Na podlagi člena 287, točka 14, Direktive 2006/112/ES lahko Republika Poljska (v nadaljnjem besedilu: Poljska) oprosti plačila davka na dodano vrednost (DDV) tiste davčne zavezance, katerih letni promet ne presega 10 000 EUR v protivrednosti v nacionalni valuti po menjalnem tečaju na dan njenega pristopa.
                  
               
                     (2)
                  
                  
                     Z Odločbo Sveta 2009/790/ES (2) se Poljski dovoli, da uvede posebni ukrep, ki odstopa od člena 287 Direktive 2006/112/ES, da lahko oprosti plačila DDV davčne zavezance, katerih letni promet ne presega 40 000 EUR v protivrednosti v nacionalni valuti (v nadaljnjem besedilu: ukrep odstopanja).
                  
               
                     (3)
                  
                  
                     Z Izvedbenim sklepom Sveta (EU) 2018/1919 (3) se je Poljski dovolila nadaljnja uporaba ukrepa odstopanja, in sicer do 31. decembra 2021 ali do začetka veljavnosti direktive o spremembi določb členov 281 do 294 Direktive 2006/112/ES, pri čemer se upošteva zgodnejši datum.
                  
               
                     (4)
                  
                  
                     Poljska je z dopisom, ki ga je Komisija evidentirala 1. marca 2021, Komisiji predložila zahtevo za dovoljenje, da še naprej uporablja ukrep odstopanja, in sicer do 31. decembra 2024 (v nadaljnjem besedilu: zahteva).
                  
               
                     (5)
                  
                  
                     Na podlagi člena 395(2), drugi pododstavek, Direktive 2006/112/ES je Komisija z dopisom z dne 25. marca 2021 zahtevo Poljske posredovala drugim državam članicam, razen Cipra, z dopisom z dne 26. marca 2021 pa Cipru. Komisija je z dopisom z dne 29. marca 2021 Poljsko uradno obvestila, da ima vse informacije, potrebne za presojo zahteve.
                  
               
                     (6)
                  
                  
                     Ukrep odstopanja je v skladu s cilji sporočila Komisije z dne 25. junija 2008 z naslovom „‚Najprej pomisli na male‘ – ‚Akt za mala podjetja‘ za Evropo“.
                  
               
                     (7)
                  
                  
                     Glede na informacije, ki jih je predložila Poljska, bo imel ukrep odstopanja zanemarljiv učinek na skupni znesek davčnih prihodkov Poljske, pobranih na ravni končne potrošnje. Davčni zavezanci bodo še vedno imeli možnost izbrati splošno ureditev glede DDV.
                  
               
                     (8)
                  
                  
                     Po začetku veljavnosti Uredbe Sveta (EU, Euratom) 2021/769 (4), Poljska ne bo izračunavala nadomestil od poročila o osnovi za lastna sredstva iz naslova DDV za proračunsko leto 2021 dalje.
                  
               
                     (9)
                  
                  
                     Ker bi lahko ukrep odstopanja pozitivno vplival na poenostavitev obveznosti v zvezi z DDV z zmanjšanjem upravnega bremena in stroškov za mala podjetja, bi bilo treba Poljski dovoliti, da ukrep odstopanja uporablja še za nadaljnje obdobje.
                  
               
                     (10)
                  
                  
                     Direktiva Sveta (EU) 2020/285 (5) je spremenila člene 281 do 294 Direktive 2006/112/ES glede posebne ureditve za mala podjetja s čimer so določena nova pravila za mala podjetja, vključno z najvišjim pragom države članice za letni promet v višini 85 000 EUR ali protivrednosti v nacionalni valuti.
                  
               
                     (11)
                  
                  
                     Dovoljenje za uporabo ukrepa odstopanja bi moralo biti časovno omejeno. Rok bi moral zadostovati za oceno učinkovitosti in ustreznosti praga. Poleg tega se z Direktivo (EU) 2020/285 od držav članic zahteva da do 31. decembra 2024 sprejmejo in objavijo zakone in druge predpise, potrebne za uskladitev s členom 1 navedene direktive, in jih uporabljajo od 1. januarja 2025. Zato bi bilo primerno dovoliti Poljski, da ukrep odstopanja uporablja do 31. decembra 2024.
                  
               
                     (12)
                  
                  
                     Odločbo 2009/790/ES bi bilo zato treba ustrezno spremeniti –
                  
               SPREJEL NASLEDNJI SKLEP:
         
            Člen 1
            Člen 2 Odločbe 2009/790/ES se nadomesti z naslednjim:
            
               
                  „Člen 2
                  Ta odločba se uporablja od 1. januarja 2010 do 31. decembra 2024.“
               
            
         
         
            Člen 2
            Ta sklep začne učinkovati z dnem uradne obvestitve.
         
         
            Člen 3
            Ta sklep je naslovljen na Republiko Poljsko.
         
         
            V Luxembourgu, 5. oktobra 2021
            
               
                  Za Svet
               
               
                  predsednik
               
               A. ŠIRCELJ
            
         
         
            (1)  UL L 347, 11.12.2006, str. 1.
         
            (2)  Odločba Sveta 2009/790/ES z dne 20. oktobra 2009 o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 283, 30.10.2009, str. 53).
         
            (3)  Izvedbeni sklep Sveta (EU) 2018/1919 z dne 4. decembra 2018 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 311, 7.12.2018, str. 32).
         
            (4)  Uredba Sveta (EU, Euratom) 2021/769 z dne 30. aprila 2021 o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 165, 11.5.2021. str. 9)
         
            (5)  Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).